Official Journal C 217 , 29/07/2000 P. 0032 - 0034



Avviż tal-Kummissjoni dwar proċedura simplifikata ghal trattament ta' ċerti konċentrazzjonijiet taħt ir-regolament tal-kunsill (KEE) nru 4064/89 (2000/K 217/11) (Test b'relevanza għaż-ŻEE) 1. Dan l-avviż jintroduċi proċedura simplifikata li permezz tagħha l-Kummissjoni taħseb biex tittratta ċerti konċentrazzjonijiet li ma jqajmux tħassib dwar kompetizzjoni. L-avviż hu bażat fuq esperjenza miksuba mill-Kummissjoni minn meta applikat ir-REGOLAMENT tal-Kunsill (KEE) Nru 4064/89 tal-21 ta' Diċembru 1989 dwar il-kontroll ta' konċentrazzjonijiet bejn impriżi [1], kif emendat b' Regolament (EC) Nru 1310/97 [2] (ir-"Regolament dwar l-Għaqda") sal-lum, li wera li ċerti kategoriji ta' konċentrazzjonijiet maghrufa huma normalment imneħħijin mingħajr ma kienu jqajmu l-ebda dubji sostanzjali, fil-każ li ma kienx hemm ċirkostanzi speċjali. 2. Billi ssegwi l-proċedura murija fis-sezzjonijiet li ġejjin, il-Kummissjoni timmira li tagħmel il-kontroll fuq inkorporazzjoni mill-Komunità aktar iffokat u effettiv. I. STAMPA ĠENERALI TAL-PROĊEDURA SIMPLIFIKATA 3. Dan l-avviż ifassal il-kondizzjonijiet li taħthom il-proċedura simplifikata tapplika, flimkien mal-proċedura nnifisha. Kuntatt ta' qabel in-notifika bejn il-partijiet li jkunu ser jinnotifikaw u l-Kummissjoni f'dawn il-każi huwa inkoraġġit. Meta l-kondizzjonijiet kollha neċessarji jkunu milqugħa, u sakemm ma jkunx hemm ċirkostanzi speċjali l-Kummissjoni tadotta deċiżjoni ta' tneħħija b'forma mqassra fi żmien xahar mid-data ta' notifika, skond l-Artikolu 6(1)(b) tar-Regolament dwar l-Għaqda. Fejn tikkonsidra xieraq fi kwalunkwe każ partikolari, il-Kummissjoni tista', naturalment, tibda investigazzjoni u/jew tadotta deċiżjoni sħiħa fl-ambitu ta' limiti ta' żmien imniżżla fl-Artikolu 10(1) tar-Regolament dwar l-Għaqda. II. KATEGORIJI TA' KONĊENTRAZZJONIJIET ADATTATI GĦAL TRATTAMENT TAĦT IL-PROĊEDURA SIMPLIFIKATA Il-Konċentrazzjonijiet eligibbli 4. Il-proċedura simplifikata tapplika ghall-kategoriji ta' konċentrazzjonijiet li ġejjin: (a) tnejn jew aktar impriżi jakkwistaw kontroll konġunt ta' intrapriża bejn tnejn jew aktar, sakemm l-intrapriża bejn tnejn jew aktar ma jkollhiex attivitajiet eżistenti jew previsti, jew jekk ikollha jkunu negliġibbli, ġewwa t-territorju taż-Żona Ekonomika Ewropea (ŻEE). Każi ta' din ix-xorta jiġru fejn: ix-xogħol kollu [3] ta' l-intrapriża bejn tnejn jew aktar u/jew ix-xogħol kollu ta' l-attivitajiet kontribwiti [4] jammonta ghal inqas minn 100 miljun EUR fit-territorju taż-ŻEE: u (ii) il-valur totali ta' l-assi [5] trasferit lill-intrapriża bejn tnejn jew aktar huwa inqas minn 100 miljun EUR fit-territorju [6]; (b) tnejn jew aktar impriżi jingħaqdu, jew waħda jew aktar impriżi jakkwistaw kontroll konġunt jew uniku ta'impriża oħra, sakemm l-ebda waħda mill-partijiet tal-konċentrazzjoni ma tkun imdaħħla f'attivitajiet kummerċjali fl-istess prodott u l-istess suq ġeografiku, jew f'suq ta'prodott li jkun ‘il fuq jew ‘l isfel minn suq ta' prodott li fih kwalunwe parti oħra tal-konċentrazzjoni hija mdaħħla [7]; (ċ) tnejn jew aktar impriżi jingħaqdu, jew waħda jew aktar impriża jakkwistaw kontroll konġunt jew uniku ta' impriża oħra: (i) u tnejn jew aktar mill-partijiet tal-konċentrazzjoni huma mdaħħla f'attivitajiet kummerċjali fl-istess prodott u suq ġeografiku (relazzjonijiet orizzontali); jew (ii) waħda jew tnejn mill-partijiet tal-konċentrazzjoni jkunu mdaħħla f'attivitajiet kummerċjali f'suq ta' prodott li jkun ‘l fuq jew ‘l isfel ta' suq ta' prodott li fih kwalunkwe parti oħra tal-konċentrazzjoni tkun imdahhla (relazzjonijiet vertikali) [8], sakemm sehemhom kollu fis-suq ma jkunx 15 % jew aktar għal relazzjonijiet orizzontali u 25 % jew aktar ghal dawk vertikali [9]. 5. L-esperjenza tal-Kummissjoni minn meta applikat ir-Regolament dwar l-Għaqda sal-lum uriet li, barra f'ċirkostanzi eċċezzjonali, konċentrazzjonijiet li jaqgħu fil-kategoriji ta' hawn fuq ma jgħaqqdux posizzjonijiet b'mod li jqajjem tħassib dwar kompetizzjoni. Is-salvagwardji u l-esklużjonijiet 6. Sabiex tistma jekk konċentrazzjoni taqax f'waħda mill-kategoriji ta' hawn fuq, il-Kummissjoni tassigura li ċ-ċirkostanzi rilevanti kollha jkunu mwaqqfa b'ċarezza suffiċjenti. Peress li definizzjonijiet ta' suq jistgħu jkunu element ta' ħtiega kbira f'din l-istima, il-partijiet huma mistiedna biex jipprovdu informazzjoni dwar definizzjonijiet ta' suq alternattivi possibbli waqt il-fażi ta' qabel in-notifikazzjoni (ara punt 10). Il-partijiet li jinnotifikaw huma responsabbli li jiddeskrivu s-swieq ġeografiċi u ta' prodotti rilevanti u alternattivi kollha li fuqhom il-konċentrazzjoni notifikata jista' jkollha impatt u li tista' tipprovdi informazzjoni li għandhom x'taqsam mad-definizzjoni ta' dawn is-swieq [10]. Il-Kummissjoni żżomm id-diskrezjoni li tieħu d-deċiżjoni finali dwar definizzjoni ta' suq, u tibbaża d-deċiżjoni tagħha fuq analiżi tal-fatti tal-każ. Fejn huwa diffiċli li tiddefinixxi s-swieq rilevanti jew li tistabbilixxi l-ishma fis-suq tal-partijiet, il-Kummissjoni ma tapplikax il-proċedura simplifikata. 7. Waqt li normalment jista' jkun mistenni li konċentrazzjonijiet li jaqgħu fil-kategoriji ta' hawn fuq ma jqajmux dubji serji fuq il-kompatibilità tagħhom mas-suq komuni, jista' madankollu jkun hemm ċerti sitwazzjonijiet, li eċċezzjonalment ikunu jeħtieġu investigazzjoni aktar qawwija u/jew deċiżjoni sħiħa. F'każi bħal dawn, il-Kummissjoni tista' żżomm lura milli tapplika l-proċedura simplifikata. 8. Dawn li ġejjin huma eżempji indikattivi ta' tipi ta' każi li jistgħu jkunu esklużi mill-proċedura simplifikata. Ċerti tipi ta' konċentrazzjonijiet jistgħu jżidu l-qawwa tas-suq tal-partijiet, per eżempju, jgħaqqdu riżorsi teknologiċi, finanzjarji jew oħrajn, anke jekk il-partijiet tal-konċentrazzjoni ma jaħdmux fl-istess suq. Konċentrazzjonijiet li jinvolvu aspetti mħallta jistgħu ma jkunux xierqa ghall-proċedura simplifikata, partikolarment, fejn waħda jew aktar mill-partijiet tal-konċentrazzjoni jkollha individwalment sehem fis-suq ta' 25 % jew aktar fi kwalunkwe suq ta' prodott li fih ma jkunx hemm relazzjoni orizzontali jew vertikali bejn il-partijiet. F'każi oħrajn, jista' ma jkunx possibbli li jiġu stabbiliti l-ishma preċiżi tas-suq. Dan huwa sikwit il-każ meta l-partijiet jaħdmu fi swieq ġodda jew ftit li xejn żviluppati. Konċentrazzjonijiet fi swieq bi projbizzjonijiet għolja għad-dħul, bi grad għoli ta' konċentrazzjoni, jew bi problemi oħra magħrufa ta' kompetizzjoni jistgħu wkoll ma jkunux f'lokhom. Fl-aħħarnett, il-Kummissjoni tista' ma tapplikax il-proċedura simplifikata fejn iqum każ ta' koordinazzjoni, kif imsemmi fl-Artikolu 2(4) tar-Regolament dwar l-Għaqda. 9. Jekk Stat Membru jesprimi tħassib sostanzjat fuq il-konċentrazzjoni notifikata fi żmien tliet ġimgħat minn meta jirċievi kopja tan-notifikazzjoni, jew jekk terza parti tesprimi tħassib sostanzjat fil-limitu ta' żmien mogħti għal kummenti ta' din ix-xorta, il-Kummissjoni tadotta deċiżjoni sħiħa. Il-limiti ta' żmien imniżżla fl-Artikolu 10(1) tar-Regolament dwar l-Inkorporazzjoni japplikaw. Il-proċedura simplifikata ma tiġix applikata jekk Stat Membru jitlob li konċentrazzjoni notifikata tiġi riferuta għal parir skond l-Artikolu 9 tar-Regolament dwar l-Għaqda. III. ID-DISPOSIZZJONIJIET PROĊEDURALI Il-Kuntatti ta' qabel in-notifikazzjoni 10. L-esperjenza wriet li l-komunità kummerċjali sabet li l-kuntatti bejn partijiet li jinnotifikaw u l-Kummissjoni huma ta' benefiċċju [11]. Partikolarment, dawn il-kuntatti jippermettu li l-Kummissjoni u l-partijiet li jinnotifikaw, jistabbilixxu l-ammont preċiż ta' informazzjoni li għandha tkun provduta f'notifikazzjoni. Partijiet li jinnotifikaw huma ghalhekk imwissija biex jidħlu f'kuntatti ta' qabel in-notifikazzjoni, partikolarment fejn jitolbu lill-Kummissjoni biex tirrinunzja għal notifikazzjoni f'forma sħiħa skond l-Artikolu 3(2) tar-REGOLAMENT TAL-KUMMISSJONI (KEE) Nru 447/98 [12] fuq il-bażi li t-tħaddim li għandu jiġi notifikat ma jqajjimx tħassib dwar il-kompetizzjoni. Il-Pubblikazzjoni tal-fatt ta' notifikazzjoni 11. L-informazzjoni li għandha tkun pubblikata fil-Ġurnal Uffiċjali tal-Komunitajiet Ewropej wara li tiġi riċevuta n-notifikazzjoni [13] għandu jkun fiha: l-ismijiet tal-partijiet tal-konċentrazzjoni, in-natura ta' konċentrazzjoni u s-setturi ekonomiċi involuti, kif ukoll indikazzjoni li, fuq il-bażi ta' l-informazzjoni provduta mill-parti li tinnotifika, il-konċentrazzjoni tista' tikkwalifika ghal proċedura simplifikata. Il-partijiet interessati jkollhom imbagħad l-opportunità li jissottomettu osservazzjonijiet, partikolarment fuq ċirkostanzi li jistgħu jkunu jeħtieġu investigazzjoni. Id-Deċiżjoni f'forma mqassra 12. Jekk il-Kummissjoni tkun sodisfatta li l-konċentrazzjoni tikkwalifika għall-proċedura simplifikata, hija normalment toħrog deċiżjoni f'forma mqassra. Il-konċentrazzjoni tiġi b'hekk dikjarata kompatibbli mas-suq komuni, fi żmien xahar mid-data ta' notifikazzjoni, skond l-Artikolu 10(1) u (6) tar-Regolament dwar l-Għaqda. Madanakollu, fil-perjodu li jwassal sal-limitu ta' xahar, l-għażla li tmur lura għal proċedura ta' inkorporazzjoni normali ta' l-ewwel fażi u b'hekk li tibda investigazzjonijiet u/jew li tadotta deċiżjoni sħiħa tibqa' miftuħa ghall-Kummissjoni, jekk hija tiġġudika xierqa azzjoni ta' din ix-xorta fil-każ partikolari. Il-pubblikazzjoni tad-deċiżjoni f'forma mqassra 13. Il-Kummissjoni għandha tippubblika avviż tal-fatt tad-deċiżjoni fil-Ġurnal Uffiċjali tal-Komunitajiet Ewropej bħalma tagħmel għal deċiżjonijiet ta' nuqqas sħiħ ta' ostakli. Il-verżjoni pubblika tad-deċiżjoni għandha tkun disponibbli fuq l-Internet għal perjodu limitat. Id-deċiżjoni f'forma mqassra għandu jkun fiha l-informazzjoni fuq il-konċentrazzjoni notifikata pubblikata fil-Ġurnal Uffiċjali fil-mument tan-notifika (ismijiet tal-partijiet, in-natura tal-konċentrazzjoni u setturi ekonomiċi konċernati) u prospett fid-deċiżjoni li l-konċentrazzjoni hija dikjarata kompatibbli mas-suq komuni għax taqa' fl-ambitu ta' waħda jew aktar mill-kategoriji deskritti fl-avviż dwar proċedura simplifikata, bil-kategorija/i applikabbli jkunu espliċitament identifikati. IV. IR-RESTRIZZJONIJIET DIRETTAMENT RELATATI U NEĊESSARJI GĦALL-IMPLIMENTAZZJONI TAL-KONĊENTRAZZJONI 14. Kemm-il darba ma jkunx deċiż mod ieħor mill-Kummissjoni, il-proċedura simplifikata ghall-approvazzjoni ta' konċentrazzjonijiet tapplika wkoll għal restrizzjonijiet direttament relatati u neċessarji għall-implimentazzjoni tal-konċentrazzjoni. L-approvazzjoni ta' konċentrazzjoni b'deċiżjoni f'forma mqassra tkopri, skond l-Artikolu 6(1)(b), it-tieni subparagrafu, tar-Regolament dwar l-Għaqda, restrizzjonijiet li huma speċifikati mill-partijiet li jinnotifikaw u li huma direttament relatati u neċessarji għall-implimentazzjoni tal-konċentrazzjoni. Għandu jiġi nnotat f'dan ir-rigward li l-kriterji ta' relazzjoni diretta u neċessità jkunu oġġettivi fin-natura tagħhom [14]; li restrizzjonijiet ma jkunux anċillari sempliċement għax il-partijiet iqisuhom hekk. [1] ĠU L 395, tat-30.12.1989, p. 1; Corrigendum:ĠU L 257, tal-21.9.1990, p. 13. [2] ĠU L 180, tad-9.7.1997, p. 1; Corrigendum:ĠU L 40, tat-13.2.1998, p. 17. [3] Ix-xogħol totali ta' l-intrapriża bejn tnejn jew aktar għandu jkun stabbilit skond il-kontijiet verifikati l-aktar riċenti tal-kumpaniji-omm, jew l-intrapriża bejn tnejn jew aktar nnifisha, li jiddependu fuq id-disponibbiltà ta' kontijiet separati għal riżorsi magħquda fl-intrapriża bejn tnejn jew aktar. [4] L-espressjoni "u/jew" tirreferi għall-varjetà ta' sitwazzjonijiet koperti; per eżempju: - fil-każ ta' akkwist konġunt ta' kumpanija fil-mira, ix-xogħol totali li għandu jittieħed kont tiegħu huwa x-xogħol totali ta' din il-mira (jiġifieri l-intrapriża bejn tnejn jew aktar), - fil-każ tal-ħolqien ta' intrapriża bejn tnejn jew aktar li għaliha l-kumpanniji-omm jikkontribwixxu l-attivitajiet tagħhom, ix-xogħol kollu li tiegħu għandu jittieħed kont huwa dak ta' l-attivitajiet li ġew kontribwiti, - fil-każ ta' dħul ta' parti gdida li tikkontrolla f'intrapriża eżistenti bejn tnejn jew aktar, ix-xogħol kollu ta' l-intrapriża bejn tnejn jew aktar u x-xogħol kollu ta' l-attivitajiet kontribwiti mill-kumpanija-omm (jekk hemm) għandu jittieħed kont tagħhom. [5] Il-valur totali ta' assi ta' intrapriża bejn tnejn jew aktar għandhom jiġu stabbiliti skond l-aħħar karta bilanċjali regolarment preparata u approvata ta' kull kumpanija-omm. it-terminu "assi" jinkludi: (1) l-assi kollha tanġibbli u intanġibbli li jiġu trasferiti lill-intrapriża bejn tnejn jew aktar (eżempji ta' assi tanġibbli jinkludu impjanti ta' produzzjoni, postijiet ta' bejgħ bl-ingrossa jew bl-imnut, u inventarju ta'oġġetti; eżempji ta' assi intanġibbli jinkludu proprjetà intelletwali, klijentela, u l-bqija), u (2) kwalunkwe ammont ta' kreditu jew kwalunkwe obbligazzjonijiet ta' l-intrapriża bejn tnejn jew aktar li kwalunkwe kumpanija-omm fl-intrapriża bejn tnejn jew aktar tkun ftehmet li testendi jew tiggarantixxi. [6] Fejn l-assi trasferiti jiġġeneraw xogħol, allura la l-valur ta' l-assi u l-anqas dak tax-xogħol m'ghandu jaqbeż 100 miljun EUR. [7] Ara Avviż tal-Kummissjoni dwar id-definizzjoni ta' suq rilevanti għal skopijiet ta' liġi tal-kompetizzjoni tal-Komunità (ĠU C 372, tad-9.12.1997, p. 5). [8] Ara n-nota fil-qiegħ 7. [9] Dan ifisser li dawk il-konċentrazzjonijiet biss, li ma jwasslux għal swieq affetwati, kif definit f'Sezzjoni 6 III ta' Forma CO, jaqgħu f'din il-kategorija. Il-parametri ta' relazzjonijiet orizzontali u vertikali japplikaw għal ishma fis-suq kemm f'livelli nazzjonali u f'livelli ŻEE u għal kwalunkwe definizzjoni alternattiva ta' prodott fis-suq li jista' jiġi kunsidrat fil-każ partikolari. Huwa importanti illi d-definizzjonijiet mogħtija tas-suq imniżżla fin-notifikazzjoni huma preċiżi biżżejjed li jiġġustifikaw l-istima li dawn il-parametri ma jintlaħqux, u li d-definizzjonijiet tas-suq alternattivi possibbli kollha jkunu msemmija (li jinkludu swieq ġeografiċi aktar dejqa minn dawk nazzjonali). [10] Bħan-notifikazzjonijiet l-oħrajn kollha, il-Kummissjoni tista' tħassar deċiżjoni f'forma mqassra jekk tkun bażata fuq informazzjoni li mhijiex korretta li għaliha wahda mill-impriżi konċernati tkun responsabbli (l-Artikolu 6(3)(a) tar-Regolament dwar l-Għaqda). [11] Ara l-aħjar linji ta' gwida prattiċi tal-Kumitat ECLF, riprodotti fuq il-website tal-Kummissjoni: http://europa.eu.int/comm/competition/mergers/others/best_practice_gl.html [12] ĠU L 61, tat-2.3.1998, p. 1. [13] L-Artikolu 4, paragrafu 3, tar-Regolament dwar l-Għaqda. [14] Ara l-avviż tal-Kummissjoni dwar restrizzjonijiet direttament relatati u neċessarji ghal konċentrazzjonijiet (ĠU C 203, ta' l-14.8.1990, p. 5). Dan l-avviż ifassal dawk il-kategoriji ta' restrizzjonijiet li, fuq il-bażi ta' l-esperjenza tal-Kummissjoni bl-applikazzjoni tar-Regolament dwar l-Għaqda sal-lum, jistgħu jiġu kunsidrati direttament relatati u neċessarji għall-implimentazzjoni ta' konċentrazzjoni. --------------------------------------------------